Document ID: /fineweb-2-swissfilter-quality_10-filterrobots/filtered/02823.jsonl.gz/39

Planirani koncert Marka Perkovića Thompsona, koji se trebao održati 4. rujna 2016. u Sporthalle Unterrohr U Schlierenu, ipak se neće održati.
Iako su organizatori koncerta (Cronight Organizacija) već u ožujku dobili valjanu dozvolu za ovaj koncert, ta im je dozvola kasnije uskraćena, na pritisak nekoliko švicarskih udruga i građana Schlierena (švicarskog i srpskog podrijetla). O tim mjerama opširno su pisali i najtiražniji švicarski mediji (Blick, NZZ…).
Najveći pritisak na Gradsko vijeće (Stadtrat Schlieren) izvršili su mladi socijalisti (JungsozialistInnen Schweiz – JUSO) koji su najavili da neće ostati mirni ako se koncert ne zabrani, te Zaklada protiv rasizma i antisemitizma (Stiftung gegen Rassismus und Antisemitismus (GRA)), koji su naveli da postoji opravdana mogućnost sukoba lijevih ekstremista i “neofašističkih” (?!) posjetitelja koncerta.
Imajući u vidu snažan pritisak medija (posebno NZZ) i odlučnost JUSO i lijevih ekstremista Gradsko vijeće je odlučilo zabraniti koncert, a to su obrazložili i nedostatnim policijskim snagama u općini i okruženju te trenutačnim građevinskim radovima, koji otežavaju garanciju sigurnosti samog koncerta.
Dugotrajna pravna bitka organizatora, putem žalbi i pisama ipak nije dala željene rezultate. Gradsko vijeće ostalo je pri svojoj odluci i nije dozvolilo koncert. Sigurnost svih građana stavlja se ispred interesa pojedinaca, navodi se između ostalog u njihovom obrazloženju.
Organizator je u svoju obranu naveo i primjer Thompsonovog koncerta održanog lani u Fribourgu, koji je protekao mirno i bez ikakvih izgreda, međutim, ni to nije dalo nikakve rezultate. Ostaje jedino da organizatori pokušaju pronaći novu lokaciju i novi termin za taj planirani koncert. Da li će to opet biti Fribourg ili neko drugo mjesto, organizatori će javiti na vrijeme.
Svi oni koji su ulaznice već kupili preko Starticket, mogu ulaznice vratiti i dobit će povrat novca. Oni koji su ulaznice kupili na nekom drugom mjestu neka tu vrate i ulaznicu. Sve dodatne informacije mogu se dobiti na <email-pii> ili 078 946 12 12.